b'\n_START_ARTICLE_\nSakari Tamminen\n_START_SECTION_\nKoulutus ja ura\n_START_PARAGRAPH_\nTamminen kirjoitti ylioppilaaksi Eurajoen yhteiskoulusta vuonna 1974. H\xc3\xa4n valmistui kauppatieteiden maisteriksi Tampereen yliopistosta vuonna 1984. Valmistumisensa j\xc3\xa4lkeen h\xc3\xa4n toimi Tampellassa projektip\xc3\xa4\xc3\xa4llikk\xc3\xb6n\xc3\xa4, jonka j\xc3\xa4lkeen siirtyi talousp\xc3\xa4\xc3\xa4llik\xc3\xb6ksi Rosenlewille. Tamminen ty\xc3\xb6skenteli Rauma-Repolassa ja Rauma Oy:ss\xc3\xa4 yli kymmenen vuotta. Yhti\xc3\xb6n sulautuessa vuonna 1999 Valmetiin Tamminen siirtyi syntyneeseen Metso Oyj:\xc3\xb6\xc3\xb6n, jossa nousi yhti\xc3\xb6n varatoimitusjohtajaksi._NEWLINE_Vuonna 2003 Tamminen siirtyi Rautaruukkiin yrityksen varatoimitusjohtajaksi ja vuoden 2004 alusta h\xc3\xa4net nimitettiin toimitusjohtajaksi. Tammisen valinta konsernin toimitusjohtajaksi oltiin sinet\xc3\xb6ity jo vuoden 2002 syksyll\xc3\xa4, kun Rautaruukin silloinen toimitusjohtaja Mikko Kivim\xc3\xa4ki oli j\xc3\xa4\xc3\xa4m\xc3\xa4ss\xc3\xa4 el\xc3\xa4kkeelle.\n_START_SECTION_\nLuottamustoimet ja kunnianosoitukset\n_START_PARAGRAPH_\nTamminen on muun muassa Teknologiateollisuus ry:n, International Iron and Steel Instituten, Sanoman, Lemmink\xc3\xa4isen, P\xc3\xb6rssis\xc3\xa4\xc3\xa4ti\xc3\xb6n, Kuusakoski Oy:n ja Lillbacka -yhti\xc3\xb6iden hallitusten j\xc3\xa4sen._NEWLINE_Tammiselle on my\xc3\xb6nnetty Suomen Leijonan I luokan ritarimerkki (SL R I) vuonna 1998. H\xc3\xa4n sai vuorineuvoksen arvonimen vuonna 2007._NEWLINE_Sakari Tamminen valittiin Elinkeinoel\xc3\xa4m\xc3\xa4n keskusliiton EK:n puheenjohtajaksi vuodelle 2009. Tamminen jatkoi teht\xc3\xa4v\xc3\xa4ss\xc3\xa4 my\xc3\xb6s vuonna 2010. H\xc3\xa4nen seuraajakseen vuodelle 2011 valittiin W\xc3\xa4rtsil\xc3\xa4n konsernijohtaja Ole Johansson.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nSakari Tamminen on naimisissa ja h\xc3\xa4nell\xc3\xa4 on kolme aikuista lasta. Tamminen asuu Portugalissa.'